ዐይኖች ሁሉ ባሕሩ ላይ ናቸው፤ የጥምቀቱን ምሥጢራት ለማዬት፡፡
ባሕር ዳር፡- ጥር 11/2012ዓ.ም (አብመድ) ከሌላው ዓለም በተለየ የ13 ወራት ጸጋ የተጎናጸፈች፣ የሕዝቦቿ ኩራትና መከታ ሰንደቋ በሰማይ ላይ የሚውለበለብባት፣ ክብሯ በምድር ብቻ ሳይሆን በሰማይም ከፍ ያለች ሀገር-ኢትዮጵያ፡፡ ዓለም አቀፉ ማኅበረሰብ የኢትዮጵያን ባህል፣ ወግ፣ መንፈሳዊና ቁሳዊ እሴቶች ለማወቅ ከመሻት አልፎ የመንፈሱ ማደሻ፣ የምሥጢራትም መመርመሪያ ማድረግ ከጀመረ ዘመናት አልፈዋል፡፡ ወርኃ ጥር ሲመጣ ደግሞ የዓለም ዐይኖች ሁሉ ወደ ባሕሩ ይመለከታሉ፡፡ ከባሕሩ ዙሪያ በሚገኘው ደግ ምዕመን ሥርዓት እየተመሰጡ ለነፍሳቸው ሐሴትን ይሸምታሉ፡፡ ጥምቀት ዓለም አቀፋዊ ቢሆንም የኢትዮጵያውያን የጥምቀት ሥርዓት ግን በእጅጉ ይለያል፡፡ ለዚያም ነው ዩኔስኮ የተለዬ ሲል በዓለም ቅርስነት የመዘገበው፡፡የጎንደር መንበረ መንግሥት መድኃኒዓለም ዋና አስተዳዳሪና የአራቱ ጉባኤያት መምህር ሊቀ ሊቀ ሊቃውንት ዕዝራ የጥምቀት በዓል ኢየሱስ ክርስቶስ በዮርዳኖስ ወንዝ የተጠመቀበትን ሥርዓት ምክንያት በማድረግ እንደሚከበር አስረድተዋል፡፡ በ30 ዓመቱ የተጠመቀበትን ምክንያት ሊቀ ሊቃውንት ዕዝራ እንዲህ ያስረዳሉ፤ “የሰው ልጅ አባት አዳም ሲፈጠር ክፉና ደጉን የሚያገናዝብ የ30 ዓመት ጎልማሳ ሆኖ ነበር፡፡ በዚህም ጊዜ በገነት ተቀመጠ፤ በኋላም በሰይጣን አሳሳችነት ሕገ እግዚአብሔርን አፍርሶ ወደ ሲዖል ወረደ፤ ክርስቶስም በገባው ቃል ኪዳን መሠረት ሲመጣ አዳም በተፈጠረበት ዕድሜ ዳግም ልጅነቱን ይመልስለት ዘንድ 30 ዓመታትን ጠበቀ፡፡ በ30 ዓመቱም ተጠምቆ ልጅነቱን መለሰለት፡፡ አዳም በተፈጠረ በ40 ቀኑ ሔዋንም በተፈጠረች በ80 ቀኗ ልጅነትን ተቀብለው ወደ ገነት ገቡ፡፡ ይህን ለመዘከርም ክርስቲያን ወንዶች በተወለዱ በ40 ቀናቸው፣ ሴቶች በተወለዱ በ80 ቀናቸው ተጠምቀው ክርስትና ይነሳሉ፡፡’’